  Наталья Тетерина 17-тӥ куартолэзе Удмурт кун университетын «Берыктон луд» неконференция ортчиз. Отчы удмуртысь но удмурт кылэ берыктӥсьёс люкаськизы. Та ӧрын аслаз опытэз сярысь вераз берыктон ужен ас мылкыдызъя вырись удмурт азьветлӥсь Богдан Анфиногенов но. Кызьы вераз Богдан ивортодэтъя «Удмуртия» агентстволы, солэн мае потэ, сое ик берыктэ. Кылсярысь, улонысьтыз учыр сое «ВКонтакте» мерлыко вотэслы кылъёсты берыктонэ вуттӥз. Одӥг нуналэ «ВКонтакте» интерфейсын удмурт кыл ышемен со вотэсбамаз куара сётон радъяз — кин эшшо удмурт кылын мерлыко вотэсбамын выре на? Тросэз удмурт кыл понна дурбасьтӥзы. «Отын ик кенешон кошкиз. Валазы, удмурт кылэз куштӥзы, малы ке шуоно 40 процент пала гинэ берыктэмын вал, нош кулэ, пе, ичиез 80 процент мед луоз, сыӵе куронъёс пуктӥзы. Нош собере Роман Романов но Гриша Григорьев ивортӥзы, берыктӥсьёс толком ӧвӧл шуыса но ӧтизы вань мылкыд карисьёсты ужаны берыктон бордын», — тодаз вае Богдан Анфиногенов. Солэн верамезъя, «ВКонтакте» вотэслы ӟучысь удмуртэ 6–7 сюрс кыл берыктыса, со валаз, бадӟым уж лэсьтӥз шуыса. Нош куке мон нырысьсэ адӟи, мынам берыктонэ зэм но адӟиське шуыса, кылсярысь, стикеръёс удмурт кылын, мынам вал лӧптон, чуть синкыли но ӧз поты. Со вал туж круто, со мыным бадӟым мылкыд сётӥз Богдан Анфиногенов, эрико берыктӥсьСолэн кылъёсызъя, мерлыко вотэсысь кылъёсты берыктон бордын соин ӵош мукет азьветлӥсьёс Дарали Лели но Кирилл Ефимов тыршизы. Куинь кузя соос 80 процент кылъёсты берыктӥзы, табере «ВКонтакте» быдэсак удмурт кылын ужаны луэ. «Роман Романов озьы ик вераз — фанатъёс ке луозы, уж интыысь вырӟоз», — пусйиз Богдан Анфиногенов. Ватсалом, берыктон ужен Богдан Анфиногенов «Ullapala Boy» ӵектосаз но выриз. Пӧртэм кылысь кырӟанъёсты удмуртэ со пуштросэзъя ӧвӧл, чузъяськемезъя берыктылӥз. Озьы ик Богдан «Гарри Поттер» фильмез но «Симпсоны» мультфильмлэсь люкетъёссэ берыктон бордын ужаз. Тегъёс: Ижкар мерлыковотэс Удмуртия Мерлык удмурткыл БогданАнфиногенов  